### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivering

I takt med flere har fundet glæden ved kommunens mange grønne områder, er der også opstået flere brugerrelaterede udfordringer. En af disse er en markant stigning i mængden af skrald i de bynære parker og skove. På strækninger med for få eller ingen skraldespande opleves naturen derfor markant mere forurenet, til skade for miljøet og genanvendelsen af vores affald. Et eksempel er stiforbindelsen fra [adresse] mod Risskov, hvor der er alt for få skraldespande på strækningen, hvilket har resulteret i en større affaldsmængde i skov og strand. Det Konservative Folkeparti mener det er nødvendigt at intensivere indsatsen, hvis vi skal holde vores natur ren og passe på miljøet i kommunens grønne områder.

Forslag

Det foreslås derfor, at:

1) Teknik og Miljø opsætter flere skraldespande i de bynære grønne områder og på rekreative strækninger nær byområder.

2) Forligspartierne afsætter et passende beløb til at dække driften for de ekstra skraldespande

3) I tillæg til dette afsætter forligspartierne et beløb til at øge tømningen af skraldespande i sommermånederne, på strategiske placeringer med høj brugerfrekvens.

Finansiering

Det foreslås at finansiere de ekstra skraldespande fra de af byrådet afsatte puljer til grønne områder i Kommunen. Driftsbevillingerne foreslås finansieret fra eventuelt økonomisk råderum.

På vegne af byrådsgruppen for Det Konservative Folkeparti.

Øystein Mathiesen